একজন ফিনিশারের ভূমিকায় নামতে হতে পারে মোহাম্মদ মিঠুনকে। তাই ধারণা করা হচ্ছে, ছয় কিংবা সাতে খেলানো হতে পারে তাঁকে। এটি এমন এক মুহূর্ত, যখন মাঠে থিতু হওয়ার জন্য কোনো বল ধরে খেলার সময় থাকে না। মিঠুন এই ব্যাপারে সচেতন বলে জানিয়েছেন। তিনি বলেন, ‘আমার ক্যারিয়ারের প্রথম থেকে এখন পর্যন্ত আমি যা খেলেছি, সবই ইতিবাচক খেলার চেষ্টা করেছি সব সময়। এমনকি আমি উইকেটে নেমে খুব বেশি সময় নিই না সেট হওয়ার জন্য। আমি প্রথম থেকেই রানের ধারাবাহিকতা রাখতে চেষ্টা করি। চেষ্টা করি স্ট্রাইক রোটেট করার জন্য। সুতরাং ছয় কিংবা সাত নম্বরে কিন্তু সেটাই গুরুত্বপূর্ণ যে, নেমেই স্ট্রাইক রোটেট করতে হবে। এটি আমার ন্যাচারেই আছে, তাই খুব বেশি চিন্তা করার কিছু নেই।’